Ang Diyos ba ay 

Umiiral? 

Umiiral ba ang Diyos? Ang tanong na ito ay madalas na 
sumasagi sa ating isip. Maghanap tayo ng rasyonal na 
sagot sa katanungang ito. Ang aking tugon sa tanong 
na ito ay sa pagpapatotoo. Ayon sa aking pag-aaral at 
karanasan, masasabi ko nang may buong paninindigan 
na totoong may Diyos. Walang pagdududa rito. Kapag 
sinabi ko na umiiral ang Diyos, Sinasabi ko ito sa isang 
siyentipikong dahilan at hindi dahil sa ito ay mas 
kilalang pananaw ng tao. 

Ang mga tao kadalasan ay naniniwala na sila ay nasa 
posisyon upang magpatunay o magpasinungaling sa 
anumang bagay Ngunit hindi ito ang siyentipikong 
pamamaraan. Ayon sa makabagong siyensiya, hindi 
mo maaaring mapatunayan o mapasinungalingan ang 
anumang bagay; maaari ka lamang makarating sa isang 
probabilidad, kaysa sa katiyakan. Kung may sapat na 
impormasyon upang ipakita na ang bagay na ito o ang 
bagay na yaon ay maaaring umiiral, ay saka lamang 
makakapagsabi ang sinuman ng isang kapahayagan 
na ang bagay na ito o yaon ay umiiral. 

Ang kasalukuyang katanungan kung ang Diyos ba ay 
umiiral sa sarili nito ay nagpapahiwatig ng isa pang 
katanungan. Sa pag-aaral ng antropolohiya o pag- 
aaral ng tao, naitaguyod na ang konsepto ng Diyos 
ay nakatatak sa kalikasan ng tao. Ang paniniwala 
sa Diyos ay tumatakbo sa ating dugo. Bawat lalaki 
at babae ay ipinanganak na naniniwala. Lalo na sa 
panahon ng kahinaan o sakuna, natutuklasan natin na 
mayroong Dakilang Diyos. Ang bawat lalaki at babae 
ay nakaranas ng natural na katotohanang ito kahit 
isang beses lamang sa kanilang buhay. 

Kaya bakit may ganitong tanong? Kung ang konsepto 
ng Diyos ay umiiral sa ating laman at dugo, bakit 
pa tinatanong ninuman ang pag-iral ng Diyos? Ang 
dahilan ay simple lamang. Ang mga tao ay nagnanais 
na makaalam kung mayroong rasyonal na dahilan sa 
kanilang panloob na paniniwala, maging ito man ay 


siyentipikong patunay na naaayon sa kanilang panloob 
na pakiramdam. 

Gusto kong bigyang-diin na tiyak na may siyentipikong 
batayan ang paniniwala sa pag-iral ng Diyos. Ngunit 
ang mga tao ay kadalasang nabibigo sa pagtuklas dito 
dahil sa simpleng kadahilanan na hindi nila naiuugnay 
ang isang batayan na mali nilang pinaniniwalaan na 
siyentipiko. Gusto nila ng patunay sa pamamaraan 
ng obserbasyon samantalang ito ay hindi isang 
siyentipikong pamamaraan o isang batayan upang 
maghatol. Kung maglalapat ka ng tamang pamantayan 
ay matatagpuan mo na ang Diyos ay isang napagtibay 
na katotohanan. 

Dito ay naalala ko ang isang insidente na naganap 
noong 1965, habang ako ay namumuhay sa Lucknow. 
Nakakilala ako ng isang lalaki, na isang Doktor ng 
Pilosopiya at isang masugid na tagahanga ni Bertrand 
Russell. Siyempre, siya ay isang ateista. Sa aming 
pag-uusap tungkol sa Diyos ay tinanong niya: ‘Anong 
batayan ang mayroon ka upang patunayan ang pag-iral 
ng Diyos?” Sumagot ako: ‘Ang parehong batayan na 
mayroon ka sa pagpapatunay ng pag-iral ng anumang 
bagay” Ang pag-uusap namin ay natapos doon. Wala 
nang tanong at sagot pagkatapos nito. 

Bakit nanahimik ang maalam na taong ito? Ang 
dahilan ay napakasimple at napakakilala. Ang aking 
sagot ay nagpaalala sa kanya sa katotohanan na tayo ay 
namumuhay sa isang mundo na ang pakikipagdebate 
ayon sa haka-haka ay maaaring ilapat sa usapin ng 
konsepto ng Diyos at sa iba pang usapin. 

Ang Pag-iral 

ng Diyos 

Ang kaalaman ng tao ay may dalawang antas - ang 
Pre-Einstein Period at ang Post-Einstein Period. Sa 
Pre-Einstein Period o panahon bago pa si Albert 
Einstein, ang kaalaman ay nalilimitahan sa malaking 
aspeto ng materyal na mundo na naoobserbahan at 
nasusukat. Kaya madalas na pinaniniwalaan na ang 


lahat ng bagay, na may tunay na pag-iral ay marapat 
na naoobserbahan. Ang lahat, ng hindi naoobserbahan 
ay walang tunay na pag-iral. Ito ay nangangahulugang 
tanging ang nakikitang mundo ang totoo at ang hindi 
nakikita ay hindi totoo o kaya ay gawa-gawa lamang. 

Ang konseptong ito ay bumuo ng teorya na 
kadalasan ay tinatawag na logical positivism. Ito 
ay nangangahulugan na ang tanging katanggap- 
tanggap na argumentong lohikal ay yaong maaaring 
maipahayag sa mga materyal na paraan; kung hindi ay 
maituturing itong walang batayang salaysay, at hindi 
isang katanggap-tanggap na argumento. 

Ngunit sa Post-Einstein Period, sa mga naunang taon 
ng ika-20 siglo, nang nahati ang atom, na ang matter 
na isang solid na bagay ay nagawang mapaglaho. Ang 
Pre-Einstein Period ay pinalitan ng micro-world o 
pagtanaw sa mundo ng mga atom na kung saan ang 
lahat ay tinatanaw bilang maliliit na waves na hindi 
makikita o maoobserbahan. 

Ang kasalukuyang siyensiya ay sumasaklaw sa 
maraming bagay tulad ng electrons, batas ng gravity, 
x-ray at iba pa na ang lahat ng ito ay hindi materyal 
sa kalikasan nito. Ang mga ito ay hindi kayang 
maobserbahan, ngunit ang mga siyentipiko ay 
naniniwala sa kanilang pag-iral, sa simpleng dahilan 
na bagaman hindi natin sila nakikita nang direkta, ay 
nakikita natin ang kanilang epekto. Halimbawa, ang 
isang nahuhulog na mansanas, sa sitwasyon ng gravity, 
at film para sa x-ray. Naniniwala tayo sa pag-iral ng 
lahat ng mga bagay na ito, hindi dahil sa obserbasyon 
bagkus ay dahil sa kanilang resulta, sa ibang salita, sa 
pamamaraan ng hindi direktang kaalaman o inferential 
argument o argumento sa pagpapalagay. 

Ang pagbabagong ito sa kaalaman ng tao ay nagbago 
rin sa teorya ng lohika. Ngayon ay matibay na 
naitaguyod sa siyensiya na ang inferential argument 
ay katanggap-tanggap din tulad ng direct argument. 
(Para sa karagdagang detalye, basahin ang Human 
Knowledge, ni Bertrand Russell) 

Sa panahon ng Pre-Einstein Period, ang mga hindi 
nanampalataya ay humahawak sa konsepto ng Diyos 


na may kinalaman sa mundo ng mga nalilingid. Dahil 
walang direktang argumento ang magagamit dito, ang 
paniniwala sa Diyos ay hindi lohikal at ang lahat ng 
mga hindi tuwirang argumento ay itinuturing na hindi 
katanggap-tanggap, dahil angmgaito aypagpapalagay 
sa kalikasan ng mga ito. 

Ngunit ngayon, ang buong sitwasyon ay nagbago. Wala 
nang naoobserbahan. Kaya ang pag-iral ng anumang 
bagay ay maaaring maitaguyod sa pamamagitan ng 
inferential argument, kaysa sa direct argument. 

Ang inferential argument ay katanggap-tanggap kung 
may kinalaman sa mga hindi nakikitang maliit na 
mundo at ito ay wasto rin tungkol sapag-iral ng Diyos. 

Ang Simula ng 

Sansinukob 

Magsimula tayo sa Simula. Ang siyensiya ay nagsasabi 
sa atin na 25 bilyong taon na ang nakakalipas ay 
nagkaroon ng Big Bang sa kalawakan. Pagkatapos ng 
Big Bang na ito ay umiral ang ating sansinukob. Ang 
mga siyentipiko ay nakakita ng mga patunay upang 
maniwala na sa Simula ay mayroong isang cosmic ball o 
isang bola na binubuo ng mga bagay sa kalawakan. Ang 
lahat ng mga particle o materyal na nasa sansinukob 
ngayon ay magkakadikit sa isat isa noon sa isang 
cosmic ball. 

Pagkatapos, ayon sa mga pag-aaral na astronomiko, 
ang cosmic ball na ito ay biglang sumabog. Ang mga 
nagkadikit-dikit na mga materyal ay nagkalat palabas 
at ang kasalukuyang sansinukob ay nagsimulang umiral, 
na maaaring sa loob lamang ng ilang minuto. Ano ang 
panlabas na dahilan upang ang mga magkakadikit na 
mga bagay na ito ay kumalat palabas? Ito ay pagkilos 
ng isang Makapangyarihang Diyos. 

Ang Big Bang explosion ay nagdulot ng isang 
sansinukob na naging daan sa pagkakabuo ng ibapang 
bagay at makabuluhan sa bawat aspeto ng salitang ito. 
Ang mahimalang kaganapan na ito ay sapat na upang 
paniwalaan natin na Big Bang Explosion ay planado. 
Agarang napapatunayan na sa likod ng planong 


ito ay ang tagapagplano, ang Makapangyarihang 
Tagapagplano. At ito ay walang iba kundi ang Dakilang 
Diyos. 

Kapag tayo ay nagmuni-muni tungkol sa mundo, 
makikita natin sa buong kalawakan na may mga 
malilinaw na tanda rito ng pagpaplano, disenyo, 
at matalinong pamamahala. Ang mga tanda na ito 
ay nagtutulak sa atin na maniwala na mayroong 
Tagapaglikha sa mga nilikha, Tagapagdisenyo ng mga 
disenyo, at Tagapagpagalaw sa mga paggalaw. 

Ang Pagiging 
Natatangi ng Planet 

Earth 

Ang planetang Earth ay namumukod-tangi sa buong 
sansinukob dahil sa mga bihirang katangian nito. Ang 
iba pang mga katawang-pangkalawakan sa sansinukob 
ay kung hindi man malalaking nag-aapoy na mga bituin 
ay mga planetang mabato, liban na lamang sa Earth, 
na mayroong buhay at mga elementong sumusuporta 
rito. Ang tinutukoy natin sa pagiging bukod-tangi nito 
ay ang pagkakaroon ng pakikialam dito ng isang Diyos 
na umiiral na agaran nating mapapatunayan mula rito. 

Gusto kong sabihin na sa ganitong sitwasyon, ang 
pagpipilian ay hindi sa pagitan ng isang ‘sansinukob 
na mayroong Diyos’ o ‘sansinukob na walang Diyos’. 
Ito ay hindi pagpipilian. Ang tunay na pagpipilian 
ay sa pagitan ng ‘sansinukob na may Diyos’ at ‘wala 
talagang sansinukob’, kaya wala tayong pagpipilian 
liban pa sa pagtanggap sa argumento ng ‘sansinukob 
na may Diyos. 



Umiiral ba 
ang 

Diyos? 







